Vabatsooni loomist taotles Paldiski Sadamate AS, kelle tegevusalaks on sõiduautode transiitvedu Venemaale. Sõiduautod saabuvad Paldiskisse Põhjasadama kaudu, suundudes peamiselt maanteetransporti kasutades Venemaale. Vabatsooni loomise põhjuseks on ettevõtte äripartnerite huvi toimetada kaupa Venemaale läbi Eestis asuva vabatsooni. Vabatsooni olemasolu tõstab Paldiski Sadamate AS konkurentsivõimet Läänemere regioonis ning loob vajalikud tingimused kaubamahtude säilitamiseks ja suurendamiseks.